Drie in Mitchells Plain doodgeskiet(Argieffoto: Nico Strydom) Drie mans is Sondagaand in ŉ beweerde bendeverwante voorval in Mitchells Plain in Kaapstad doodgeskiet. Die aanvaller het glo vir een van die oorledenes op sy naam gevra voor hy hom en twee ander doodgeskiet het. Brig. Novela Potelwa, polisiewoordvoerder, sê volgens die voorlopige ondersoek het ŉ gewapende man om 21:30 by ŉ perseel in Jerseystraat, Westridge, aangekom en daarop aangedring om met die huiseienaar te praat. “Die gewapende man het na bewering die eienaar en twee ander mans wat in die huis gesit het, geskiet,” sê Potelwa. “Al drie mans is op die toneel dood verklaar.” Dit is nie duidelik of daar ander mense ten tyde van die skietery in die huis was nie. Volgens Potelwa het die verdagte ná die skietery gevlug. Hy is steeds op vrye voet.